**ДОКЛАД ЗА ИЗВЪРШЕНА ПРОВЕРКА НА**

 **„Брезово“ АД**

 На основание Заповеди №РД-30/06.02.2019г. и №РД-160/07.06.2019г. на Директора

на РИОСВ – Пловдив, на 27.06.2019г. беше извършена проверка на „Птицекланица“ –

 гр. Брезово, община Брезово, област Пловдив, ул. „Днепър“ № 4, собственост на „Брезово“ АД. Комплексната проверка от експерти на РИОСВ-Пловдив е по /фактор отпадъци и компонент води/, съгласно утвърден от Министъра на околната среда и водите „План за контролната дейност на РИОСВ-Пловдив за 2019г.”

1. **Цел на проверката**

 Основната цел на проверката е установяване на нивото и степента на съответствие на обекта с изискванията, заложени в Закона за опазване на околната среда, Закон за управление на отпадъците и Закон за водите.

Обект на проверката находящ се в гр. Брезово, ул. „Днепър“ №4, община Брезово, област Пловдив, е кланица за водоплаващи птици.

 В обекта се извършват следните дейностти: клане, разфасовка, термична преработка и хладилно съхранение на месо и дроб от водоплаващи птици.

 На площадката са разположени следните основни и спомагателни обекти:

* Кланица с обособени участъци: за клане, транжиране, хладилно съхранение и термична преработка /консервиране/ на продукти.
* Складове за готова продукция и спомагателни материали.
* ПСОВ за биологично пречистване на отпадъчни води.
* Хладилни помещения за съхранение на странични животински продукти /СЖП/.
* Площадка за съхранение на отпадъци.

1. **Констатации от проверката по фактори и компоненти**

**Фактор „Отпадъци”**

 При направения оглед на място, а именно: гр. Брезово, община Брезово, област Пловдив, ул. „Днепър” №4, се констатира , че дружеството „Брезово“ АД, формира от дейността си отпадъци, за което се представиха утвърдени от Директора на РИОСВ-Пловдив работни листове от 05.10.2010г., 23.11.2011г. , 12.11.2013г. и 09.06.2014г. Дружеството съхранява СЖП в обособени хладилни помещения до предаването им на „Екирисаж Варна“ ЕООД.

 В момента на проверката се представиха отчетни книги изготвени, съгласно Приложение №1 от Наредба №1/2014г. за реда и образците, по които се предоставя информация за дейностите по отпадъците, както и реда за водене на публични регистри /ДВ,бр.51 от 2014г./, като същите са заверени от Директора на РИОСВ-Пловдив и се водят редовно, с последен запис от 06.06.2019г.

 За предаване на формираните от дейността на фирмата отпадъци, се представиха договори а именно: от 03.12.2018г. с „Анес-96“ ООД, от 06.06.2019г. с „Лювантранс“ ЕООД и от 07.01.2019г. с „Екарисаж Варна“ ЕООД.

 Дружеството представи обратна разписка до ИАОС, от която е видно, че годишния отчет за 2018г. на фирмата за отпадъците е изпратен до агенцията.

 На територията на обекта са създадени необходимите условия за събиране на отпадъците, съгласно Закона за управление на отпадъците /ЗУО/(ДВ. бр.53 от 13 юли 2012г., изм. и доп. ДВ. бр.25 от 26 март 2019г.) и подзаконовата нормативна уредба. Опасните отпадъци се съхраняват в обособена за целта площадка с необходимите съдове, надписани с табели, съгласно Наредба№2/2014г. за класификация на отпадъците, като същата е с бетониран под и заключена.

 При направения оглед на място се констатира, че обекта е с изградена инфраструктура, съгласно изискванията за дейността си.

 Дружеството предлага опаковани стоки на вътрешния пазар на Р България, както и на външния пазар, главно във Франция. Пуснатите на пазара опаковки са от пластмаси, хартия и картон, стъкло и композитни материали. Представи се договор № Д 60606К-01 от 01.01.2013г. с „Екобулпак“ АД /организация/, както и удостоверение № 6060 от 01.01.2019г., важащо от 01.01.2019г. до 31.12.2019г., удостоверяващо че „Брезово“ АД участва в колективна система по чл. 14, ал. 2, т. 2 от ЗУО. В момента на проверката се представиха, месечни справки декларации изготвени съгласно приложение №15 от Наредба за определяне на реда и размера за заплащане на продуктова такса, за период от 01.06.2018г. до 31.05.2019г. Фирмата е заплатила лицензионното възнаграждение към организацията за гореописания период.

**Компонент „ Води “**

„Брезово“ АД притежава разрешително за ползване воден обект за заустване на отпадъчна вода с № 33140168 съгласно решение № РР-2048/27.08.2014г., издадени от БДИБР – Пловдив с краен срок 2021 г.

 При проверката се констататира, че отпадъчните води формирани от дейността на обекта постъпват за пречистване в локална пречиствателна станция за биологично пречистване. Станцията е на автоматичен режим на работа. Количеството на заустваната вода не се измерва. Представен е доклад за изпълнение на условията в РЗ за 2018г., както и платежен документ за заплатена такса за заустване.

 Дружеството провежда собствен мониторинг на заустваните отпадъчни води. Представени са протоколи от изпитване в РИОСВ-Пловдив. По време на проверката е представен протокол №482-08/10.06.2019г. за вторто тримесичие на 2019г. Няма превишаване на индивидуалните емисионни ограничения, показатели посочени в разрешителното.

 Кръвта от клането на птиците се събира и предава на „Екарисаж Варна“ ЕООД гр. Варна.

 **ΙΙΙ. Съответствие, последващ контрол**

 Не са констатирани несъответствия на обекта с изискванията на екологичното законодателство.